
ДО 
ОБЩИНСКИ СЪВЕТ
БУРГАС

ДОКЛАДНА ЗАПИСКА

От ДИАНА САВАТЕВА, ЗАМ.-КМЕТ „КУЛТУРА, ТУРИЗЪМ И СПОРТ“
 ОБЩИНА БУРГАС


Относно: Даване на съгласие за предоставяне на финансова подкрепа за предстоящи спортни прояви  


УВАЖАЕМИ ОБЩИНСКИ СЪВЕТНИЦИ,
 
Настоящата докладна записка е по повод постъпили в Община Бургас писмо с вх. № 05-00-2/17.03.2023 г. от Български олимпийски комитет, писмо с вх.№ 78-00-167/07.04.2023 г. от ФК „Българово 1948“, писмо с вх. № 78-00-200/18.04.2023 г. от СК „Файт Фактори“ и писмо с вх. № 78-00-214/24.04.2023 г. от Клуб „Епаньол Бретон България“. 
По повод навършване на 100 години от създаването на Български олимпийски комитет и 40 години от учредяването на Националната олимпийска академия, с първото писмо от БОК е отправено предложение за провеждане на Международния олимпийски ден на 23 юни, пренасяне на олимпийския огън с факелно шествие по улиците на града и запалване на огъня с официална церемония от олимпийски шампион от Бургаска област. Събитието може да бъде съпътствано от изложба на олимпийска тематика и редица други активности. Наред с предложението е изказана благодарност към Община Бургас за дългогодишното сътрудничество в подкрепа на българския спорт. 
След направени разчети се предлага от бюджета за спорт да бъде отпусната сума от 3 000 лв. за провеждане на посоченото събитие, които да се осигурят за сметка на резерва в Спортния календар за 2023 г. 
Друго предложение е постъпило с писмо с вх. № 78-00-167/07.04.2023 г. от ФК „Българово 1948“ и е по случай празника на 1-ви юни „Ден на детето“ за организиране на футболен турнир и включването му в календара на общината. По отношение на финансирането, предлага се сума от 1 000 лв., която да бъде за сметка на резерва в Спортния календар за 2023 г. 
Спортната програма на община Бургас е наситена с разнообразни мероприятия, като новопостъпилото предложение от Клуб „Епаньол Бретон България“ ще допринесе за нейното обогатяване. То планира в Бургас за пръв път да се проведе киноложка изложба на кучета, по-конкретно да вземат участие двете породи епаньол бретон и германско овчарско куче, като за място на изложбата е избран теренът пред „Общинска конна база“, а предложената дата е 24.06.2023 г. Събитието има за цел да окаже подкрепа на обществена кауза за засилване доверието и позитивната нагласа на хората към тези две работни породи кучета. По този повод е отправено искане до Община Бургас за включване на проявата в Спортния календар и за частично финансово подпомагане в размер на 1 000 лв. Основните разходи ще се поемат от организаторите. При направен преглед на бюджета за спорт исканата сума може да бъде осигурена от резерва на календара за 2023 г. 
По случай Деня на българския спорт – 17-ти май, Община Бургас организира Детски хепънинг с детски турнир по футбол в партньорство с бургаските футболни школи, който ще се проведе на 27 май 2023 г. пред Триа Сити Център на площад „Тройката“ №3. Очаква се голям зрителски интерес и много участници и в тази връзка е необходимо осигуряване на тяхната безопасност, медицинско обезпечаване и предметни награди, за които се предвижда да се отпусне сума от 1 000 лв. от резерва на Спортния календар на Община Бургас за 2023 г. 
В Община Бургас e постъпило писмо с вх. № 78-00-200/18.04.2023 г. от СК „Файт Фактори“ за предстоящо провеждане на професионални гала вечери SENSHI, планирани за 13.05.2023 г. в гр. Варна и 08.07.2023 г. в к. к. „Камчия“, на които ще вземе участие изявеният бургаски спортист по кикбокс А. Х. Божилов. В тази връзка е отправена молба от клуба за отпускане на финансова помощ от 1 000 лв., необходима за подготовката му за предстоящите събития.
От страна на общината, по молбата може да бъде предоставена сума в размер на 1 000 лв. от бюджета за спорт за 2023 г. – субсидиране на други дейности в спорта. 
Имайки предвид кратките срокове за подготовка и провеждане на спортните прояви, както и осигуряване на необходимия финансов ресурс в обществен интерес, моля на основание чл. 60, ал. 1 от Административнопроцесуалния кодекс, да се допусне предварително изпълнение на решението.

Предвид гореизложеното и на основаниe чл. 21, ал. 1, т. 8 и ал. 2 от Закона за местното самоуправление и местната администрация, предлагам Общински съвет – Бургас да вземе следното:


РЕШЕНИЕ:

I. Дава съгласие да бъде допълнен Спортният календар на Община Бургас за 2023 г., както следва:
- нова т.76 – Честване на Международния олимпийски ден на 23 юни 2023 г. с организатор Български олимпийски комитет и Община Бургас – финансиране в размер на 3 000 лв. (три хиляди лева), за сметка на предвидените средства в бюджета на Спортния календар – резерв по Наредба. 
- нова т.77 – Футболен турнир по случай 1-ви юни „Ден на детето“ с организатор ФК „Българово 1948“ – финансиране в размер на 1 000 лв. (хиляда лева), за сметка на предвидените средства в бюджета на Спортния календар – резерв по Наредба. 
- нова т.78 – Киноложка изложба на кучета с организатор Клуб „Епаньол Бретон България“ – финансиране в размер на 1 000 лв. (хиляда лева), за сметка на предвидените средства в бюджета на Спортния календар – резерв по Наредба.
- нова т.79 – Детски хепънинг с детски турнир по футбол по случай „Ден на спорта“ с организатор Община Бургас – финансиране в размер на 1 000 лв. (хиляда лева), за сметка на предвидените средства в бюджета на Спортния календар – резерв по Наредба. 

II. Дава съгласие да бъде осигурено финансиране от бюджета за спорт по направление  други дейности в спорта, „Финансово подпомагане на бургаски състезатели и отбори за участие в Световни, Европейски и Международни първенства“, както следва:
[bookmark: _GoBack]- финансово подпомагане на А. Х. Божилов от СК „Файт Фактори“ за предстоящото му участие в Професионални Гала вечери SENSHI на 13.05.2023 г. в гр. Варна и 08.07.2023 г. в к. к. „Камчия“ – финансиране в размер на 1 000 (хиляда) лева.  

III. На основание чл. 60, ал. 1 от Административнопроцесуалния кодекс, допуска предварително изпълнение на решението.
  
Приложение:
Съгласно текста.



С уважение,

ДИАНА САВАТЕВА  
Зам.-кмет „Култура, туризъм и спорт“ 

